‘মানবিকতা’! উত্তরের দুর্যোগে ‘বড় কাজ’ বাতিল করলেন রুক্মিণী, প্রার্থনা করে লিখলেন..

ওয়েব ডেস্ক: লক্ষ্মী পুজোর (Laxmi Puja) দিনই মুক্তি পাওয়ার কথা ছিল। তবে উত্তরবঙ্গের (North Bengal) ভয়াবহতা দেখে সিদ্ধান্ত বদল করল ছবির টিম। নতুন ছবি নিয়ে বিরাট ঘোষণা করলেন টলিপাড়ার নামজাদা অভিনেত্রী রুক্মিণী মৈত্র (Rukmini Maitra)। বাতিল করে দিলেন নতুন ছবি ‘হাঁটি হাঁটি পা পা’ এর টিজার লঞ্চ (Haati Haati Paa Paa Teaser Launch)। সোমবার সোশ্যাল মিডিয়ায় একটি বিবৃতি জারি করে অভিনেত্রী স্পষ্ট করলেন সবটা।

একনাগাড়ে ভারী বৃষ্টি আর ভূমিধসে কার্যত লণ্ডভণ্ড উত্তরবঙ্গ (North Bengal Disaster)। এখনও চারপাশ জুড়ে ছড়িয়ে রয়েছে প্রকৃতির ধ্বংসলীলার নমুনা। বৃষ্টি আর ধসে মারাত্মক ক্ষতি হয়েছে মিরিক, দার্জিলিংয়ের। ভেঙে গিয়েছে সেতু। ভুটান পাহাড় বেয়ে জল নামতে শুরু করে নীচের দিকে। সেই জল নামায় ফুলেফেঁপে ওঠে তিস্তা, তোর্সা, জলঢাকার মতো পাহাড়ি নদী গুলি। জলের তোড়ে ভেঙে যায় দার্জিলিঙের মিরিক ব্লকের দুধিয়া সেতু। উত্তরবঙ্গে এখনও পর্যন্ত দুর্যোগ পরিস্থিতিতে প্রাণ হারিয়েছে কমপক্ষে ২৩ জন। নিখোঁজ বহু। মৃত্যু হয়েছে গণ্ডার, হরিণ-সহ বহু বন্যপ্রাণীর। আজই পরিদর্শনে গিয়েছিলেন মুখ্যমন্ত্রী।

আরও পড়ুন: লক্ষ্মীর পোশাক কিনতে গিয়েই মাথায় হাত অপরাজিতার! রাত জেগে সাজিয়ে তুললেন প্রতিমা

এহেন পরিস্থিতিতে উত্তরবঙ্গের দুর্গতদের জন্য মন কাঁদছে রুক্মিণীরও। টিমের তরফে সোশ্যাল মিডিয়ায় একটি বিবৃতি জারি করে রুক্মিণী লিখেছেন, ‘উত্তরবঙ্গে মর্মান্তিক প্রাণহানি এবং ভয়াবহ বন্যা পরিস্থিতির জেরে আমরা “হাঁটি হাঁটি পা পা”-এর টিজার প্রকাশ স্থগিত রাখার সিদ্ধান্ত নিয়েছি। নিহতদের পরিবার এবং ক্ষতিগ্রস্ত সকলের জন্য আমাদের প্রার্থনা রইল। টিজার কবে মুক্তি পাবে সেটা আগামী সময় জানিয়ে দেওয়া হবে।’ অভিনেত্রীর এই মানবিক সিদ্ধান্ত রীতিমতো প্রশংসিত হয়েছে নেটিজেনদের মধ্যে। একজন লিখেছেন, “অবশেষে ফিল্ম ইন্ডাস্ট্রির কেউ সত্যিকারের মানবিকতা দেখালেন। এই সিদ্ধান্ত প্রশংসা পাওয়ার যোগ্য।”

উল্লেখ্য, কোজাগরী লক্ষ্মীপুজোর দিনই নতুন সিনেমার ঝলক প্রকাশ্যে আনার কথা ঘোষণা করা হয়েছিল গতকাল। ‘টিজার আসছে আগামীকাল লক্ষ্মীপুজোর দিন সকাল ১১ টায়’ এই লিখেই সোশ্যাল মিডিয়ায় গতকাল জানানো হয়েছিল। তবে উত্তরের দুর্যোগে মানবিক মুখ ধরা পড়ল টলি অভিনেত্রীর। এক অবাধ্য বাবা আর তাঁর দায়িত্বশীল মেয়ের মান-অভিমানের গল্প নিয়েই পরিচালক অর্ণব মিদ্যা এই ছবি বুনেছেন। ‘হাঁটি হাঁটি পা পা’ ছবিতে চিরঞ্জিত চক্রবর্তীর সঙ্গে পর্দায় দেখা যাবে রুক্মিণী মৈত্রকে।

দেখুন অন্য খবর